

**REPUBLIKA HRVATSKA**

**DRŽAVNOODVJETNIČKO VIJEĆE**

KLASA:712-07/25-DOV/14  
URBROJ: 121-1

Zagreb, 14. ožujka 2025.

Državnoodvjetničko vijeće, na temelju članka 41. Zakona o Državnoodvjetničkom vijeću (Narodne novine broj 67/18, 126/19, 80/22 i 155/23 dalje u tekstu: Zakon o Državnoodvjetničkom vijeću), na 45. sjednici održanoj 14. ožujka 2025., usvojilo je

**IZVJEŠĆE O RADU**

**DRŽAVNOODVJETNIČKOG VIJEĆA U 2024. GODINI**

**I. OPĆI PRIKAZ OSNOVA ZA RAD DRŽAVNOODVJETNIČKOG VIJEĆA**

**A) Zakonska osnova za rad Državnoodvjetničkog vijeća**

Ustavom Republike Hrvatske (Narodne novine broj 56/90, 135/97, 08/98, 113/00, 124/00, 28/01, 41/01, 55/01, 76/10, 85/10 i 5/14) ovlasti Državnoodvjetničkog vijeća (dalje u tekstu: Vijeće) uređene su člankom 121.a na način da Državnoodvjetničko vijeće u skladu sa Ustavom i zakonom imenuje i razrješuje zamjenike državnih odvjetnika, te odlučuje o njihovoj stegovnoj odgovornosti. Djelokrug, ustrojstvo, način izbora članova i način rada Vijeća uređuju se zakonom.

Zakonom o Državnoodvjetničkom vijeću uređen je djelokrug i način rada Vijeća, uvjeti i postupak za izbor predsjednika i članova Vijeća, uvjeti i postupak za imenovanje, napredovanje, premještaj i razrješenje državnih odvjetnika i zamjenika državnih odvjetnika, postupak za utvrđivanje stegovne odgovornosti zamjenika državnih odvjetnika i druga pitanja vezana za rad Vijeća.

Vijeće ima jedanaest članova, od kojih se sedam članova bira iz reda zamjenika državnih odvjetnika, dva člana iz reda sveučilišnih profesora pravnih znanosti i dva člana iz reda zastupnika Hrvatskog sabora.

Zakonom o Državnoodvjetničkom vijeću propisano je da u djelokrug Vijeća spada:

– imenovanje i razrješenje zamjenika državnih odvjetnika,

– imenovanje i razrješenje županijskih i općinskih državnih odvjetnika,

– premještaj zamjenika državnih odvjetnika,

– vođenje postupka i odlučivanje o stegovnoj odgovornosti zamjenika državnih odvjetnika,

– raspisivanje izbora za članove Vijeća iz reda zamjenika državnih odvjetnika,

– sudjelovanje u osposobljavanju i usavršavanju državnih odvjetnika i zamjenika državnih

odvjetnika,

– odlučivanje o prigovoru na ocjenu obnašanja dužnosti,

– vođenje očevidnika državnih odvjetnika i zamjenika državnih odvjetnika,

– davanje odobrenja za obavljanje druge službe ili posla uz obnašanje državnoodvjetničke

dužnosti,

– vođenje i kontrola imovinskih kartica državnih odvjetnika i zamjenika državnih odvjetnika i

– obavljanje drugih poslova u skladu sa zakonom.

Način rada Vijeća tijekom 2024. bio je uređen Poslovnikom Državnoodvjetničkog vijeća (Narodne novine broj 16/19 i 25/19).

U skladu s člankom 47. Zakona o Državnoodvjetničkom vijeću, Vijeće ima ustrojeno Tajništvo, čije je unutarnje ustrojstvo i način rada do 9. rujna 2024. bilo propisano Pravilnikom o unutarnjem redu Državnoodvjetničkog vijeća od 08. ožujka 2019., Izmjenom Pravilnika o unutarnjem redu Državnoodvjetničkog vijeća od 4. prosinca 2020., Drugom izmjenom Pravilnika o unutarnjem redu Državnoodvjetničkog vijeća od 14. rujna 2021., Pravilnikom o izmjenama i dopunama Pravilnika o unutarnjem redu Državnoodvjetničkog vijeća od 9. veljače 2022. i Pravilnikom o izmijeni Pravilnika o unutarnjem redu Državnoodvjetničkog vijeća od 7. prosinca 2023.

Dana 09. rujna 2024. stupio je na snagu Pravilnik o unutarnjem redu Državnoodvjetničkog vijeća broj: 147/2024., stupanjem na snagu kojeg je prestao važiti Pravilnik o unutarnjem redu Državnoodvjetničkog vijeća broj: DOV-46/2019 od 8. ožujka 2019. i njegove izmjene od 4. prosinca 2020., 14. rujna 2021., 9. veljače 2022. i 7. prosinca 2023.

**B) Kadrovske osnove za rad Vijeća**

U Državnoodvjetničkom vijeću je na početku 2024. bilo zaposleno 5 službenika i 1 službenik Ministarstva pravosuđa, uprave i digitalne transformacije privremeno premješten na rad u Vijeće zaključno do 8. ožujka 2024.

Tijekom lipnja 2024. 1 službenici je prestao radni odnos zbog prelaska na dužnost suca, dok je 1 službenici u studenom 2024. prestao radni odnos jer nije zadovoljila na probnom radu.

U mjesecu rujnu 2024. na temelju članka 107. Zakona o državnom odvjetništvu (Narodne novine, broj: 67/18, 21/22) privremeno je na razdoblje od dvije godine na rad u Vijeće raspoređen 1 državnoodvjetnički dužnosnik na radno mjesto viši savjetnik – specijalist, a u mjesecu prosincu 2024. zaposlena je 1 službenica-vježbenica na neodređeno vrijeme na radno mjesto suradnik.

Slijedom navedenog na dan 31. prosinca 2024. u Državnoodvjetničkom vijeću zaposleno je 4 službenika (tajnik Vijeća, administrativni tajnik predsjednika, referent i suradnik - vježbenik) te je na 1 službeničko mjesto – viši savjetnik – specijalist privremeno raspoređen 1 državnoodvjetnički dužnosnik.

Pravilnikom o unutarnjem redu koji je stupio na snagu 09. rujna 2024. sistematizirano je 11 službeničkih i 1 namješteničko radno mjesto, što je jednako sistematiziranim radnim mjestima iz prethodnog izvještajnog razdoblja time da je izmijenjena struktura radnih mjesta i propisan broj izvršitelja na način kako slijedi: 1 tajnik Vijeća, 2 viša savjetnika specijalista, 2 viša savjetnika (1 pravne i 1 ekonomske struke), 1 suradnik, 1 viši referent, 2 referenta, 1 administrativni tajnik predsjednika Vijeća, 1 informatički tehničar, 1 vozač (namještenik).

**C) Materijalne osnove za rad Vijeća**

U skladu s člankom 104. Zakona o Državnoodvjetničkom vijeću za rad Vijeća u 2024. su osigurana sredstva u državnom proračunu Republike Hrvatske, u iznosu od 307.508,00 EURA.

Vijeće je tijekom 2024. utrošilo 256.618,09 EURA, od čega za rashode za zaposlene 122.572,28 EURA, za materijalne rashode ukupno 130.107,95 EURA i to: naknade troškova zaposlenih 4.406,99 EURA, za rashode za materijal i energiju 5.012,31 EURA, za rashode za usluge 24.592,50 EURA, za naknade troškova osobama izvan radnog odnosa 756,80 EURA, za ostale nespomenute rashode poslovanja 95.339,35 EURA i to: na naknade i nagrade za rad predsjednika i članova Vijeća sukladno Odluci o naknadama i nagradi za rad predsjednika i članova Vijeća (Narodne novine broj 88/2011, 107/2017) 91.945,03 EURA, za reprezentaciju 2.642,32 EURA i ostale nespomenute rashode poslovanja 752,00 EURA, za financijske rashode u 2024. godini utrošilo iznos od 924,16 EURA, dok je za rashode za nefinancijsku imovinu (uredsku opremu i namještaj i komunikacijsku opremu) utrošilo 3.013,70 EURA.

**II. AKTIVNOSTI VIJEĆA U 2024. GODINI**

**A) Sastav Vijeća**

Vijeće je u 2024. bilo u sastavu: Željka Mostečak, predsjednica Vijeća, izv.prof.dr.sc. Ante Novokmet, zamjenik predsjednice Vijeća, Jozo Jurčević, Andrea Šurina Marton, Miroslav Dasović, Živko Slijepčević, Maja Krahulec, Silvia Lončar, izv. prof.dr.sc. Marin Bonačić. Do 16. svibnja 2024. članovi Vijeća iz redova zastupnika Hrvatskog sabora bili su dr.sc. Zlatko Hasanbegović i Ermina Lekaj Prljaskaj, a od 29. kolovoza 2024. članovi su dr.sc. Ivan Malenica i Tonči Restović.

U izvještajnom razdoblju Vijeće je održalo 17 sjednica, od čega je 5 bilo elektroničkih.

**B) Prikaz rada Vijeća po pojedinim vrstama poslova**

**1. Imenovanja, razrješenja i prestanak dužnosti zamjenika državnih odvjetnika**

U 2024. Vijeće je, na temelju članka 55. stavka 2., 3. i 4. Zakona o Državnoodvjetničkom vijeću, objavilo oglase za 123 slobodna mjesta zamjenika državnih odvjetnika, od čega 4 slobodna mjesta zamjenika Glavnog državnog odvjetnika Republike Hrvatske, 19 slobodnih mjesta zamjenika županijskih državnih odvjetnika i 100 slobodnih mjesta zamjenika općinskih državnih odvjetnika.

U izvještajnom razdoblju Vijeće je donijelo odluke o imenovanju 32 zamjenika državnih odvjetnika i to 12 zamjenika županijskih državnih odvjetnika i 20 zamjenika općinskih državnih odvjetnika.

U izvještajnom razdoblju Vijeće je u odnosu na 17 zamjenika državnih odvjetnika donijelo odluke o razrješenju od dužnosti i to za 2 zamjenika Glavnog državnog odvjetnika Republike Hrvatske, 5 zamjenika županijskih državnih odvjetnika i 10 zamjenika općinskih državnih odvjetnika.

U odnosu na 14 zamjenika državnih odvjetnika Vijeće je donijelo rješenje kojim se utvrđuje prestanak državnoodvjetničke dužnosti po sili zakona i to za 2 zamjenice Glavnog državnog odvjetnika Republike Hrvatske, 4 zamjenika županijskih državnih odvjetnika i 8 zamjenika općinskih državnih odvjetnika.

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj | Zamjenici državnog  odvjetnika | Broj  oglašenih  slobodnih  mjesta  zamjenika  u 2024. | Broj  imenovanih  zamjenika | Broj  oglašenih  mjesta u  odnosu  na koja je  poništen  oglas | Broj  oglašenih  mjesta  u odnosu  na koje  postupak  nije okončan u 2024. | Broj  razriješenih  zamjenika | Broj  zamjenik  a kojima je  dužnost  prestala  po sili  zakona |
| 1. | Zamjenici Glavnog  državnog odvjetnika RH | 4 | 0 | 0 | 4 | 2 | 2 |
| 2. | Zamjenici županijskog  državnog odvjetnika | 19 | 12 | 0 | 11 | 5 | 4 |
| 3. | Zamjenici općinskog  državnog odvjetnika | 100 | 20 | 1 | 93 | 10 | 8 |
|  | UKUPNO | 123 | 32 | 1 | 108 | 17 | 14 |

**2. Imenovanja, razrješenja i prestanak dužnosti županijskih i općinskih državnih odvjetnika**

U 2024. Vijeće je na temelju članka 73. stavka 1. Zakona o Državnoodvjetničkom vijeću, objavilo oglase o slobodnim mjestima 1 županijskog državnog odvjetnika i 7 općinskih državnih odvjetnika, dok je iz prethodnog izvještajnog razdoblja ostao u radu oglas o slobodnom mjestu 1 županijskog državnog odvjetnika i 5 općinskih državnih odvjetnika.

U izvještajnom razdoblju Vijeće je donijelo odluke o imenovanju 2 županijska državna odvjetnika i 12 općinskih državnih odvjetnika.

U 2024. Vijeće je razriješilo 1 općinskog državnog odvjetnika na vlastiti zahtjev.

|  |  |  |  |  |
| --- | --- | --- | --- | --- |
| Redni broj | Državni odvjetnici | Broj imenovanih državnih  odvjetnika | Broj razriješenih državnih  odvjetnika | Odlukom utvrđen prestanak dužnosti |
| 1. | Županijski državni odvjetnici | 2 | 0 | 0 |
| 2. | Općinski državni odvjetnici | 12 | 1 | 0 |
|  | UKUPNO | 14 | 1 | 0 |

**3. Premještaji**

**Trajni premještaji**

Tijekom 2024. objavljen je poziv za podnošenje prijava za trajni premještaj zamjenika državnih odvjetnika. Zaprimljeno je 14 prijava za trajni premještaj u 8 državnih odvjetništava povodom kojih su donijete odluke o trajnom premještaju 4 zamjenika općinskih državnih odvjetnika.

**4. Odluke o stegovnoj odgovornosti zamjenika državnih odvjetnika**

U 2024. godini Vijeće nije zaprimilo niti jedan zahtjev za pokretanje stegovnog postupka niti je imalo u radu stegovni postupak iz prethodnog izvještajnog razdoblja.

**5. Izbori za članove Vijeća**

Tijekom 2024. nisu održani izbori za članove Vijeća iz reda zamjenika državnih odvjetnika i sveučilišnih profesora pravih znanosti. 11. saziv Hrvatskog sabora imenovao je 2 člana Vijeća iz reda zastupnika koji su 29. kolovoza 2024. prisegnuli pred Glavnim državnim odvjetnikom Republike Hrvatske.

**6. Ocjene obnašanja dužnosti i prigovori na ocjene obnašanja dužnosti**

Tijekom 2024. Vijeće je zaprimilo 87 ocjena obnašanja dužnosti.

Tijekom 2024. zaprimljena su 2 prigovora na ocjenu obnašanja državnoodvjetničke dužnosti, dok su iz prethodnog izvještajnog razdoblja ostala u radu 2 prigovora, tako da je Vijeće imalo u radu 4 prigovora. Vijeće je donijelo odluke u odnosu na 4 prigovora na način da je: 1 prigovor djelomično usvojen i ocjena obnašanja državnoodvjetničke dužnosti je vraćena na ponovno ocjenjivanje, a 3 prigovora su odbijena.

**7. Odobrenja za obavljanje druge službe ili posla uz obnašanje državnoodvjetničke dužnosti**

Vijeće je tijekom 2024. zaprimilo 10 zahtjeva za obavljanje određene službe ili posla. U povodu zaprimljenih zahtjeva doneseno je 10 odluka kojima su dana odobrenja za obavljanje određene službe ili posla.

**8. Izvješća o imovini (imovinske kartice)**

Tijekom 2024. u Tajništvu je kroz IKS aplikaciju zaprimljeno 547 novih izvješća o imovini, potvrđeno je 526 izvješća, a odbijeno je 21 izvješće.

Izvješća o imovini javno su objavljena u skladu s Pravilima o sadržaju obrasca izvješća o imovini državnog odvjetnika i zamjenika državnog odvjetnika i načinu njegova podnošenja (Narodne novine broj 27/19), Pravilima o izmjenama i dopunama Pravila o sadržaju obrasca izvješća o imovini državnog odvjetnika i zamjenika državnog odvjetnika i načinu njegova podnošenja ([Narodne novine broj 68/20 od 28. kolovoza 2020.](https://narodne-novine.nn.hr/clanci/sluzbeni/2020_08_96_1810.html)) i Pravilima o izmjenama i dopunama Pravila o sadržaju obrasca izvješća o imovini državnog odvjetnika i zamjenika državnog odvjetnika i načinu njegova podnošenja (Narodne novine broj 29/23).

**9. Prisege**

Tijekom 2024. održano je 9 svečanih činova prisege na kojima je prisegu položilo ukupno 63 državnoodvjetnička dužnosnika i to:

* za zamjenika Glavnog državnog odvjetnika Republike Hrvatske: 2 dužnosnika,
* za županijskog državnog odvjetnika: 2 dužnosnika,
* za općinskog državnog odvjetnika: 12 dužnosnika,
* za zamjenika županijskog državnog odvjetnika: 20 dužnosnika,
* za zamjenika općinskog državnog odvjetnika: 27 dužnosnika.

**10. Ostali poslovi Vijeća**

**Evidencije**

U skladu s odredbama Zakona o Državnoodvjetničkom vijeću, Vijeće je i tijekom 2024. nastavilo s vođenjem Očevidnika svih državnih odvjetnika i zamjenika državnih odvjetnika, Izvješća o imovini državnoodvjetničkih dužnosnika, Evidencije stručnih usavršavanja državnoodvjetničkih dužnosnika i Evidencije mišljenja o psihološkoj sposobnosti kandidata.

**Podzakonski akti**

Predsjednica Vijeća je 9. rujna 2024. donijela Pravilnik o unutarnjem redu Državnoodvjetničkog vijeća, koji je objavljen na internetskim stranicama Vijeća, a 19. studenog 2024. Proceduru o blagajničkom poslovanju, Proceduru o stvaranju ugovornih obveza, Proceduru o zaprimanju, provjeri i plaćanju računa i Proceduru o izdavanju i obračunu naloga za službeni put, koje su također objavljene na internetskim stranicama Vijeća.

**Upisnici**

Vijeće vodi slijedeće upisnike:

DOVO – upisnik postupaka u kojima Vijeće donosi odluke o provedenim postupcima (31. prosinca 2024. zaključen s rednim brojem 105),

DOV – upisnik raznih predmeta (31. prosinca 2024. zaključen s rednim brojem 187),

POV – upisnik predmeta klasificiranih stupnjem tajnosti „povjerljivo“ (31. prosinca 2024. zaključen s rednim brojem 1),

OGR - upisnik predmeta klasificiranih stupnjem tajnosti „ograničeno“ (31. prosinca 2024. zaključen s rednim brojem 6) i

PPI – upisnik zahtjeva za pristup informacijama (31. prosinca 2024. zaključen s rednim brojem 2).

**Informacijska sigurnost**

Tijekom 2024. savjetnica za informacijsku sigurnost održala je sigurnosno informiranje službenika i članova Vijeća te je predala Evidencijsku karticu za Vijeće za 2023.

**Pristup informacijama**

Tijekom 2024. Vijeće nije provelo niti jedno savjetovanje sa zainteresiranom javnošću.

U 2024. predano je Izvješće o provedbi Zakona o pravu na pristup informacijama (Narodne novine broj 25/13, 85/15, 69/22; dalje u tekstu Zakon o pravu na pristup informacijama) za 2023. godinu.

U skladu s odredbama Zakona o pravu na pristup informacijama, Vijeće je redovno putem mrežne stranice obavještavalo javnost o sazvanim sjednicama Vijeća, kao i o odlukama koje su na sjednicama Vijeća donijete.

Na mrežnoj stranici objavljeno je i Godišnje izvješće o radu Vijeća u 2023.

Također su na mrežnoj stranici objavljeni svi propisi koji uređuju rad Vijeća.

Tijekom 2024. Vijeće je u radu zaprimilo 2 zahtjeva za pristup informacijama, o kojima je odlučeno na slijedeći način:

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Zaprimljeno zahtjeva za  pristup  informacijama | Zahtjevi preneseni iz 2023. | Ukupno zahtjeva  za pristup informacijama  u radu u 2024. |  | | Rješavanje zahtjeva | | | | | | | | | Zahtjevi  preneseni  u 2025. |
| Usvojen  zahtjev | Ustupljen zahtjev | | Odbijen  zahtjev | | Odbačen  zahtjev | | Izdana obavijest | Djelomično usvojen i djelomično  odbijen zahtjev | | |  |
| 2 | 0 | 2 | 1 | 0 | | 0 | 0 | | 1 | | | 0 | 0 | |

**Postupci pred sudovima**

* **Postupci pred Ustavnim sudom Republike Hrvatske**

Tijekom 2024. u 3 predmeta kandidati u postupku imenovanja su Ustavnom sudu Republike Hrvatske podnijeli ustavnu tužbu protiv odluke o imenovanju zamjenika državnog odvjetnika. U povodu ustavnih tužbi iz ranijeg izvještajnog razdoblja (2023.) zaprimljene su 2 odluke Ustavnog suda Republike Hrvatske kojima su ustavne tužbe odbijene.

* **Postupci pred Vrhovnim sudom Republike Hrvatske**

U 2024. pred Vrhovnim sudom Republike Hrvatske nije vođen niti jedan postupak.

* **Postupci pred upravnim sudovima**

U izvještajnom razdoblju Vijeće je zaprimilo 1 presudu Visokog upravnog suda Republike Hrvatske kojom se odbija žalba na presudu Upravnog suda u Splitu kojom je odbijen tužbeni zahtjev tužiteljice za poništenje odluke Državnoodvjetničkog vijeća.

**Sudjelovanje u radu drugih tijela, prisustvovanje konferencijama, skupovima, savjetovanjima i sastancima**

Predstavnici Vijeća sudjelovali su u radu Savjeta za sprječavanje korupcije.

Predstavnik Vijeća sudjelovao je u radu Upravnog vijeća Pravosudne akademije.

Predstavnici Vijeća sudjelovali su u Radionici „Strukturirani razgovor“ zajedno s Državnim sudbenim vijećem.

Predstavnik Vijeća sudjelovao je na sastanku u vezi vladavine prava, vezano uz godišnje izvješće Vladavine prava za 2023. koje djeluje kao preventivni alat, produbljujući multilateralni dijalog i zajedničku svjesnost pitanja vladavine prava.

Predstavnik Vijeća sudjelovao je na sastanku sa predstavnicima OECD-a Ms. Laurom Volker i Mr. Mike Cressey.

Predstavnik Vijeća, u okviru provedbe postupka 2. faze evaluacije usklađenosti okvira RH s OECD-ovom Konvencijom za borbu protiv podmićivanja stranih javnih službenika u međunarodnom poslovnim transakcijama sudjelovao je na sastanku sa predstavnicima država evaluatora Grčke i Poljske, te predstavnikom Tajništva OECD-a Republici Hrvatskoj.

Predstavnik Vijeća sudjelovao je na online radionici: Zamke jednostavne nabave - jednostavna nabava nije bauk.

**Zapisnici o provedenom nadzoru financijsko-materijalnog poslovanja državnih odvjetništava**

Vijeće je tijekom 2024. zaprimilo 7 zapisnika o provedenom nadzoru financijsko-materijalnog poslovanja državnih odvjetništava.

**Novinarski upiti**

Vijeće je tijekom 2024. zaprimilo 14 novinarskih upita na koje je odgovoreno.

**Pritužbe na rad državnih odvjetnika i podnesci**

Tijekom 2024. Vijeće je zaprimilo 12 pritužbi i primjedbi na rad državnoodvjetničkih dužnosnika, koje je kao nenadležno, uz obavijesti podnositeljima, dostavilo Državnom odvjetništvu Republike Hrvatske.

PREDSJEDNICA

DRŽAVNOODVJETNIČKOG VIJEĆA

Željka Mostečak